De tomme lokaler på Dronninglund Sygehus, som Udlændingestyrelsen har bedt om at leje til asylansøgere, kan være knap så tomme allerede fra onsdag. Det står klart, efter et enigt forretningsudvalg - på nær løsgængeren Vivi Jensen - i dag godkendte, at lokalerne bliver lejet ud fra onsdag til og med udgangen af 2016. - Det kan godt ske, at vi udlejer sygehuset længere, det må vi se på til den tid. Foreløbigt er det den tidsramme, Udlændingestyrelsen har bedt om, siger regionsrådsformand, Ulla Astman (S). Der er omkring 3.500 ledige kvadratmeter, som vil kunne rumme omkring 300 asylansøgere på det næsten nedlagte sygehus, hvor der stadig er en fertilitetsklinik og et par mindre afdelinger. - Aalborg Universitetshospital er kommet med et forslag om at flytte fertilitetsklinikken til pavilloner ved Medicinerhuset. Det forslag har vi kasseret, men jeg forventer, at Universitetshospitalet kommer med en bedre plan inden årets udgang, siger Ulla Astman.
Regionsrådet har underskrevet lejeaftale med Udlændingestyrelsen. Asylansøgere kan rykke ind fra i morgen.